b'\n_START_ARTICLE_\nMegapoli\n_START_PARAGRAPH_\nMegapoli on metropolialue, jonka v\xc3\xa4kiluku on yli kymmenen miljoonaa ihmist\xc3\xa4. Monesti k\xc3\xa4sitett\xc3\xa4 k\xc3\xa4ytet\xc3\xa4\xc3\xa4n alueesta, jonka v\xc3\xa4entiheys ylitt\xc3\xa4\xc3\xa4 tietyn rajan \xe2\x80\x93 rajana pidet\xc3\xa4\xc3\xa4n useimmiten 2\xc2\xa0000 asukasta neli\xc3\xb6kilometrill\xc3\xa4. Megapoli voi olla yksi metropolialue tai useiden metropolialueiden konurbaatio (kuten Yhdysvaltain it\xc3\xa4rannikon BosWash tai Saksan Rein-Ruhr)._NEWLINE_Vuonna 1950 vain New Yorkin v\xc3\xa4kiluku ylitti kymmenen miljoonan ihmisen rajan. Nyky\xc3\xa4\xc3\xa4n megapoleja on pitk\xc3\xa4lti yli kaksikymment\xc3\xa4 ja m\xc3\xa4\xc3\xa4r\xc3\xa4n odotetaan vain nousevan tulevaisuudessa kehitysmaiden kaupungistuessa. Nyky\xc3\xa4\xc3\xa4n suurin osa maailman megapoleista sijaitsee kehitysmaissa. Maailman suurin megapoli on Tokio, jonka suurkaupunkialueella asuu yli 36 miljoonaa ihmist\xc3\xa4.'